**Pelle Ohlin – Mobbeofferet som ville bli blackmetallstjerne**

*I denne episoden av Gamle Greier omtales selvmord, selvskading og vold. Vi advarer mot sterke beskrivelser.*

Det er påsken 1991. Mange nordmenn nyter noen dager fri og slikker sol i hytteveggen eller leter etter påskeegg sammen med familien.

Men i Kråkstad, noen mil utenfor Oslo er det alt annet enn idyll. I et gammelt trehus ligger en ung mann død. Han heter Per Yngve Ohlin, men blir kalt Pelle. For en stund tilbake kom han full av håp fra Sverige for å begynne som vokalist i det banebrytende metallbandet Mayhem.

Som vokalist hadde han rukket å bli sagnomsust, med drøye stunt og morbide tekster. Lenge gikk det bra. Nå ligger han her, ille tilredt etter å ha tatt sitt eget liv. Det som skal skje videre overgår de mørkeste fantasier, og skal gi Pelle og Mayhem kultstatus over hele verden.

Du hører på Gamle Greier en podkast fra Nasjonalbiblioteket.

Chris: I en forstad til Stockholm i Sverige, i året 1988, gikk en ung mann med langt lyst hår rundt og kjente på frustrasjon.

Lars: Chris Nyborg er historiker ved Nasjonalbiblioteket

Chris: Den unge mannen heter Pelle. For en tid siden hadde han og noen kjente startet metallbandet Morbid. Ting hadde gått bra. De hadde spilt flere konserter og til og med vært i studio og spilt inn en demotape - Desember Moon. En utgivelse som virkelig var i ferd med å gi dem en spesiell posisjon i svensk undergrunnsmusikk.

Men nå var kalddusjen kommet. De andre i gruppen var ikke like seriøse som ham og gruppa sleit med å komme seg videre.

Og for Pelle var dette veldig dårlig nytt. Han hadde ingen plan B. Det var musikk han ville drive med.19-åringen hadde akkurat droppet høyere utdanning og i stedet fått seg jobb på trykkeri for å kunne satse på musikken. Alt han tjente gikk til å finansiere studioinnspillinger og scenerekvisitter til bandet. Pelle måtte finne en løsning.

Men siden han dyrket den hardeste varianten av metall-sjangeren, var det å finne de riktige folka til å være med å drive Morbid videre, ikke så lett.

En dag blåste han ut sin frustrasjon til en kontakt i det internasjonale metallmiljøet på telefon - norske Metalion, som stod bak musikkfanzinen Slayer magazine, en viktig publikasjon for metallfans.

Og i den samtalen var det at Pelle øynet en mulighet. Metalion kunne nemlig fortelle Pelle at selveste ekstrem-metallbandet Mayhem var på utkikk etter en vokalist. Metalion mente Pelle burde melde seg.

Mayhem hadde nettopp dette ekstreme i sin tilnærming til tekster og musikk som Pelle likte så godt. Og han ble besatt av å få jobben. Dette kunne være det stedet han kunne utfolde seg som artisten “Dead”.

Pelle bestemte seg for å bruke sterke virkemidler. Han fikk tak i en mus som han korsfestet på to pinner. Han la musen i en konvolutt, sammen med en kopi av Morbid-demoen *Desember Moon* og sendte alt sammen i posten sammen med et søknadsbrev til det norske bandet. Etter en stund kom endelig svaret. Han var velkommen til å prøve seg som vokalist i Mayhem. Pelle agerte fort.

Han tok farvel med foreldrene sine og gutta i Morbid, og satte seg på første og beste fly til Norge.

På flyplassen ble han møtt av gutta i Mayhem. Bandet var blitt startet noen år i forveien av ungdomskompisene Øystein Aarseth, Jørn Stubberud og Kjetil Mannheim fra Langhus.

I starten sov Pelle litt overalt. Hos bandkompisene Jørn og Øystein, og i et hus som skulle rives. Øystein Aarseth og Jørn Stubberud hadde vært med i Mayhem siden starten. Øystein hadde ambisjoner om at bandet skulle gjøre det bra. Tjene penger og gi ut plater. Pelle likte selvsagt det han hørte, og etter kort tid ble han med i bandet.

Det ble raskt tatt et bandbilde, Pelle sminka hvit som et lik i ansiktet, noe han hadde startet med i Sverige, og alle gutta med teaterblod i munnen.

Overgangen fra livet i Sverige var stor. Her ute på landsbygda i Follo, blant jorder og låver var det ikke så mye som skjedde og Pelle levde nokså isolert. Han fikk få nye venner utenom bandet og forstod lite av språket. Penger var det og lite av, så han søkte sosialstønad, så han kunne satse for fullt.

Fram til nå hadde Mayhems tekster handlet om blod og gørr. Men med Pelle på plass i bandet dreide tekstene seg over til å handle om å føle seg fremmedgjort i denne verden, og å lengte etter døden.

**Mayhem Freezing moon (Tekst: Pelle Ohlin):**

Everything here is so cold

Everything here is so dark

I remember it as from a dream

In the corner of this time

Diabolic shapes float by

Out from the dark

I remember it was here I died

By following the freezing moon

Men dette alvoret og dødsfokuset som nå tok Mayhem et steg videre, kom fra et sted som stakk veldig dypt - et alvorlig traume Pelle ble påført som ung. Og som det var vanskelig for å overskue konsekvensene av.

Chris: 70-tallet. Sverige var i vekst og folk flokket seg til byene og spesielt Stockholm for å jobbe. En trend man også merket godt i Stockholmsforstaden Vesterhaninge. På denne tiden kunne man se barnefamilier komme kjørende med flyttelasset til denne lille forstaden, i retning de nybygde 4-etasjes blokkene og rekkehusene. Og det var her i Vesterhaninge at Per Yngve, eller Pelle, som han ble kalt, vokste opp.

Pelle var et spesielt barn, han kunne stille voksne underlige spørsmål og tålte ikke endringer så godt. Men han hadde gode kompiser og når han ikke var på skolen, hang han med vennene i klassen, rundt omkring på lekeplassene eller i skogholt nær der de bodde.

Han var og glad i musikk, men det var da hardrocken med artister som WASP og Venom, vokste seg store i Sverige utover på 80-tallet, at Pelle virkelig ble frelst. Men i juni 1982, da Pelle var 13 år var det slutt på den trygge tilværelsen i klassen. Ungdomsskolen stod for tur.

Da Pelle kom første skoledag, forstod han fort at ting virkelig var annerledes. Da han så seg rundt i klasserommet var det mange fremmede ansikter. Mange syntes han var rar der han spradet rundt med langt lyst hår. Det tok ikke lang tid før han ble veldig hardt mobbet.

Lars: Å gå fra å være en gutt med venner og et godt klassemiljø til å bli mobbet og ikke være en del av et fellesskap. Det må ha gjort veldig vondt.

Chris: Ja, det er jo utrolig kjipt. Men Pelle han endret seg ikke, han var som han var. En dag etter skolen, skjedde det noe som skulle sette enormt dype spor i Pelle.

På vei hjem ble han møtt av mobberne. Før han kom seg unna, kastet de seg over ham. De sparket og slo ham til han ikke klarte å forsvare seg mer. Da det var over, fikk han slept seg hjem til huset. Sammenkrøpet fortalte han til lillebroren at han hadde falt på isen. Han kom seg til sengen og fikk lagt seg.

Denne dagen var Pelles bonusmamma, som var sykepleier, tilfeldigvis hjemme. Hun bestemte seg for å se til ham. Hun ble møtt av et forferdelig syn: Hun fant Pelle liggende livløs, uten puls. Hun forstod at hun måtte reagere raskt og startet gjenopplivning av den mørbanka, livløse kroppen, helt til ambulansen kom.

På sykehuset konstaterte legene at milten hadde sprukket, og at gutten svevde mellom liv og død.

Men etter en stund kom beskjeden. Pelle kom til å overleve. Da han våknet og kunne sette ord på det som skjedde, beskrev han noe bemerkelsesverdig: Han kunne gjenfortelle hvordan det hadde vært å skli inn i døden.

Etter hendelsen byttet Pelle skole, og fikk nye venner. Også folk som likte musikk og som han kunne spille i band med. Familien til Pelle ble skikkelig glad da han fortalte at han fra nå av spilte i et band. Et tegn på at han hadde venner. Men leste man tekstene, forstod man at hendelsen som nesten hadde tatt livet av ham stakk dypt.

**Morbid- My dark subconscious (Tekst: Pelle Ohlin):**

I live in the unknown

My world is gone

In my mind the horror lives

Death from my past life

Chris: Og i Sverige la både kompiser og publikum merke til at det var noe spesielt med Pelle når han dukket opp som scenepersonligheten “Dead.“

Mange metallband ønsket å provosere fra scenen, ved bruk av teatralske virkemidler og drøy humor, men med Pelle var det annerledes. Når han stod i liksminke og gestaltet en levende død, var det på fullt alvor, mente mange.

Lars: Det kan virke som om det som skjedde den dagen virkelig ikke hadde sluppet taket. Og at minnene fra den alvorlige voldshendelsen preget ham sterkt og at musikken ble et slags utløp?

Chris: Ja, dette var jo en tid da det ikke var så vanlig å gå psykolog. Og det var heller ikke noe godt utbygget hjelpeapparat. Kompisene var veldig unge og var ikke i stand til å se hvor skadet han var. Og ingen av dem hadde verktøykassen til å hjelpe kompisen sin psykisk.

I Norge gikk Pelle enda mer inn i rollen som «Dead». Til nordmennene insisterte han på å bli tiltalt med artistnavnet sitt, og han unngikk å smile. Men det var en som reagerte på dette. Torben Grue, som var inne og spilte trommer i Mayhem på dette tidspunktet, likte ikke det nye sporet den svenske nykommeren innførte. Ting ble for mørkt og han mente at den svenske bandkameraten trengte hjelp, og ikke en heiagjeng. Det endte med at Torben takket for seg og sluttet i bandet.

En dag ble Mayhem invitert til å spille en konsert sammen med flere andre band på Jessheim nord for Oslo. Pelle ville gjerne kjøre på med sitt morbide image, og denne gangen også kutte seg opp på scenen.

I tiden før konserten gravde han også ned sceneklærne sine i skogen for at de skulle lukte mest mulig død.

Øystein Aarseth likte Pelles planer for konserten, og sendte ut varsel i miljøet om at konserten kom til å bli legendarisk.

Men bandkompis Jørn syntes dette med at Pelle skulle kutte seg på scenen, var drøy kost. Han bestemte seg for å gi Pelle sløve kniver, slik det ville bli en kul forestilling og ikke ekte kutting.

Da dagen kom, stod Mayhem sist på plakaten, og da det endelig var deres tur, var det halvtomt i lokalet. Mange hadde måttet reise hjem med siste tog. Men de som ble igjen kunne snart gjøre store øyne. Et lite stykke ut i konserten begynte Pelle å kutte seg opp foran publikum. Men det ble ikke skikkelig hull på huden av de sløve knivene. Pelle var misfornøyd. Han tok derfor en glasscolaflaske som han knuste og begynte å kutte med den. Kuttet gikk veldig dypt, og han blødde forferdelig. Vaktmesteren stoppet konserten og begynte å lappe Pelle sammen. Etter dette gikk det gjetord om Mayhem og Pelle.

Bandet flyttet sammen i et stort hus langt ut på landet, i bygda Kråkstad. Og i november 1990 dro gutta på Europaturne. Blant annet til Leipzig. Men konsertene var ikke like godt planlagt som de burde ha vært. Det var mye rot og ting ble avlyst, og stemningen snudde. Til slutt dro de hjem.

Og den dårlige stemningen ble med dem hjem til Kråkstad. Det ble færre øvinger. Øystein ble mer og mer opptatt med å opprette plateselskap, og kom i stadige krangler med Pelle som var skuffet over at ingenting ble som han hadde blitt lovet.

Når Pelle var hjemme i Sverige og traff kompiser fra det gamle musikkmiljøet, la de merke til at han han var syltynn og oppførte seg annerledes, spesielt når han var sammen med noen av de norske. Smilet var borte. Familien skjønte at sønnen slet, og ble mer og mer bekymret. Faren hadde flere ganger forsøkt å overtale Pelle til å komme hjem. Og ved årsskiftet forsøkte han igjen. Faren kom med brosjyrer til folkehøyskoler som han forsøkte å få Pelle til å søke på. Men til ingen nytte.

Pelle ble mer og mer alene med sine tanker og lengsler etter døden denne våren.

Da Påsken kom i 1991, og bandkompisene dro hjem til familiene sine, ble Pelle alene igjen i det store huset i Kråkstad.

En av dagene møtte han ved en tilfeldighet trommisen i bandet Jan Aksel på togstasjonen i Ski. Pelle virket gladere enn på lenge og fortalte at han hadde kjøpt seg en kniv. Så dro de vært til sitt.

En av bandkompisene vurderte å stikke innom å se til ham, men det ble med tanken.

En dag skjer det forferdelige.

Pelle bestemmer seg for å ta sitt eget liv.

Han la igjen et brev og en sangtekst han hadde skrevet i jula, som han sa bandet fritt kunne bruke.

**Life Eternal (Tekst: Pelle Ohlin)**

A dream of another existence

you wish to die

a dream of another world

you pray for death

to release the soul.

One must die

to find peace inside,

you must get eternal

I am a mortal but am I human ?

How beautiful life is now, when my time has come

A human destiny

but nothing human inside

What´ll be left of me when I'm dead,

there was nothing when I lived

What you found was eternal death

no one will ever miss you

Chris: Da Øystein Aarseth kom tilbake fra påskeferie og gikk inn på rommet til Pelle i det store huset i skogkanten hjemme i Kråkstad, fant han bandkompis sin død. Lakenet på den enkle sengen og trepanelet på veggen over sengen var blodig.

Det Aarseth så gjorde skulle forme bildet av både ham og av Pelle Ohlin for alltid, og bli husket som et grotesk bunnpunkt for den utenom-musikalske delen av norsk svartmetall.

I stedet for å ringe etter hjelp gikk Aarseth ut av huset, og dro til nærmeste åpne butikk der han kjøpte et engangskamera. Så dro han tilbake til huset og rommet der Pelle lå, tok fram fotoapparatet og begynte å knipse bilder av Pelles døde kropp. Han skal også ha funnet biter fra Pelles hodeskalle som han plukket opp.

Bildene ble fremkalt og i tiden som fulgte mottok en rekke personer i ekstrem-metallmiljøet brev med nyheten om at Pelle hadde tatt livet av seg.

I noen av konvoluttene lå bildet av Pelle. Angivelig fikk også enkelte biter av hodeskalle og hagl.

En av dem som fikk post fra Norge var colombianske Mauricio Montoya, kalt «Bull Metal.»

I Sverige mottok familien beskjeden om Pelles død med stor sorg. En elsket bror og sønn var borte. De ante ingenting om at deler av Pelles kropp ikke fulgte med i kisten eller at det fantes bilder av hans døde kropp. Årene etterpå ble innhyllet i tåke. Alt som minnet om Pelle, var vondt.

En dag, flere år etter Pelles død, gikk en av brødre hans innom en platebutikk. Han begynte å bla i LP-platene og plutselig ser han navnet Mayhem på et av coverne. Men etter å ha studert resten av platecoveret, gikk han ut på gaten og kastet opp.

Det han hadde kommet over var en bootleg-plate fra 1995, en piratutgivelse av Mayhem. Utgiver var colomobianeren Mauricio Montoya, en av dem som hadde fått bildet tilsendt av Aarseth. Da han skulle gi ut bootlegen, hadde han brutalt nok valgt å bruke bildet av den døde Pelle på coveret.

Men dette var ikke det eneste stedet familien kom over bildene. Da broren og andre familiemedlemmer søkte på nettet etter Pelle, dukket til deres forferdelse det grusomme bildet opp i mange treff.

Lars: Med internett-boomen på slutten av 1990-tallet hadde det ikke gått lang tid før bildet av Pelle ble spredt over hele verden - dette må jo ha vært helt forferdelig for familien?

Chris: Ja. Siden da har familien forsøkt å begrense spredningen av bildet, men det er en kamp i oppoverbakke. Den brutale myten om den ekstreme vokalisten «Dead» kom i veien for mennesket Pelle Ohlin.

Det er ikke alle svartmetall-fans som helt skjønner at dette først og fremst handler om den tragiske skjebnen til en ung fyr med traumer.

Det som tross alt er fint oppi all elendigheten er at familien gjennom kontakten med fans verden over får høre historier om hva Pelle og tekstene hans har betydd for dem når de selv har vært gjennom kriser eller vanskelige perioder i livet.

**Epilog**

Flere av Pelles tekster ble brukt i Mayhems debutalbum: *De Mysteriis Dom Sathanas*, et album som blir regnet som svartmetallens mest ikoniske.

Øysten Aarset ble drept av Varg Vikernes i august 1993.

Pelles håndskrevne tekster kan du oppleve i “Dårlig stemning”, en utstilling om norsk svartmetall, som du kan se på Nasjonalbiblioteket på Solli plass i Oslo, hele denne våren. For mer informasjon, gå inn på Nasjonalbiblioteket.no.

Trenger du noen å prate med etter å ha hørt denne episoden, kan du ringe Mental Helse på 116 123. Du kan også *skrive* til dem på nettsiden sidetmedord.no. Andre du kan snakke med er Kirkens SOS. De har telefonnummer 22 40 00 40

Denne episoden er laget av Thomas Alkärr, Ragna Nordenborg, Dang Trinh og meg, Lars Hammeren Risberg.

Thomas Alkärr har lest sangtekstene.

**Kilder til episoden:**

NRK.no -artikkelen: «Det er jag som är døden», av Thomas Alkärr

«Blod, eld, död» av Ika Johannesson og Jon Jefferson Klingberg

Aviser fra Nasjonalbibliotekets digitalarkiv

**Musikk:**
Morbid, Mayhem og Therese Aune